SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 30

**2019. gada 19. martā plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Juris Rancāns**

**Aldis Blumbergs**

**Jānis Ādamsons**

**Ivans Klementjevs**

**Ainars Latkovskis**

citas personas:

* Tieslietu ministrijas parlamentārais sekretārs **Juris Jurašs**;
* Tieslietu ministrijas valsts sekretārs **Raivis Kronbergs**;
* Tieslietu ministrijas Nozaru politikas departamenta Kriminālsodu izpildes politikas nodaļas vadītāja **Kristīne Ķipēna**;
* Tieslietu ministrijas Budžeta departamenta direktore **Elita Ramute**;
* Ieslodzījuma vietu pārvaldes priekšnieka vietniece **Tatjana Trocka**;
* Valsts probācijas dienesta vadītājs **Mihails Papsujevičs;**
* Ģenerālprokurors **Ēriks Kalnmeiers;**
* Finanšu ministrijas Budžeta departamenta Aizsardzības un tiesībsargājošo iestāžu finansēšanas nodaļas vadītāja **Romija Rugevica**;

**Saeimas Aizsardzības, iekšlietu un korupcijas novēršanas komisijas vecākā konsultante Ieva Barvika, konsultanti Inese Silabriede un Māris Veinalds, tehniskā sekretāre Laura Kaiva**

**Sēdi vada:** komisijaspriekšsēdētājs J.Rancāns

**Sēdi protokolē:** I.Silabriede

**Sēdes veids:** atklāta

Darba kārtība:

1. **Ieslodzījuma vietu pārvaldei, Valsts probācijas dienestam un Prokuratūrai plānotais finansējums 2019. gadā.**
2. **Dažādi.**

Izskatāmie dokumenti:

*1. Ģenerālprokuratūras 07.03.2019. vēstule Nr. N-101-2019-00084 (Saeimas reģ.nr.2/676-13/19);*

*2. Tieslietu ministrijas 15.03.2019. vēstule Nr. 1-11/943 (Saeimas reģ.nr. 2/744-13/19).*

**J.Rancāns** atklāj sēdi, informē par darba kārtību un uzaicinātajām personām.

**1. Ieslodzījuma vietu pārvaldei un Valsts probācijas dienestam plānotais finansējums 2019. gadā.**

**J.Rancāns** dod vārdu Tieslietu ministrijas parlamentārajam sekretāram J.Jurašam.

**J.Jurašs** atvainojas komisijai, ka sēdē nevar piedalīties tieslietu ministrs. Īsumā raksturo Ieslodzījuma vietu pārvaldes (turpmāk – IeVP) un Valsts probācijas dienesta (turpmāk – VPD) īstenoto valsts politiku sabiedrības drošības nodrošināšanā. Raksturo būtiskākās izmaiņas abu dienestu finansējumā, salīdzinot ar 2018. gadu. Kā būtiskāko atzīmē pabalstu izmaksu IeVP amatpersonām ar speciālo dienesta pakāpi pēc katriem pieciem nepārtrauktas izdienas gadiem 5,7 milj. *euro* apmērā 2019. gadā.

Kā risināmas problēmas atzīmē nepieciešamību uzlabot sadzīves apstākļus ieslodzītajiem un darba apstākļus IeVP personālam, kādēļ ir aktuāla jauna cietuma būvniecība. Šis projekts pagaidām tiek atlikts. VPD liela problēma ir darbinieku nekonkurētspējīgais atalgojums. Viena no Tieslietu ministrijas (turpmāk – TM) 2020. gada budžeta prioritātēm būs VPD darbinieku samērīga atalgojuma palielināšana, lai risinātu profesionāla personāla piesaisti un mazinātu darbinieku rotāciju.

Dod vārdu VPD vadītājam M.Papsujevičam.

**M.Papsujevičs** informē, ka VPD 2019. gada budžets būtiski neatšķiras no 2018. gada budžeta, tie ir 8,3 miljoni. 2019. gada samazinājums saistīts ar vienreizējiem izdevumiem izlietotu summu pagājušajā gadā.

Kā VPD budžeta prioritāte 2019. gadam valdībā tika virzīta darbinieku atalgojuma palielināšana par 5 %, bet tas netika atbalstīts. Šis ir būtisks jautājums, lai mazinātu VPD darbinieku rotāciju, kura sastāda 24 % gadā. Atzīmē, ka probācijas darbinieki ir cilvēki ar augstāko izglītību (99 % ar 2. līmeņa augstāko izglītību). Šie cilvēki ikdienas darbā pieņem lēmumus attiecībā uz kriminālsodu izpildi. Lai šos speciālistus ievadītu darbā, viņi iegūtu atbilstošu apmācību un praksi, ir nepieciešamas vismaz pusgads, bet darbam ar dzimumnoziedzniekiem – vismaz 2 gadi. Neviena augstākā mācību iestāde nesagatavo konkrēti VPD darbam nepieciešamos speciālistus, tas dienestam ir jāveic darba procesā. Dienestā visu laiku notiek personāla atlases konkursi un jauno darbinieku apmācība.

M.Papsujevičs uzsver, ka dienesta funkcijas kopš 2013. gada un 2015. gada nav būtiski palielinājušās, kad VPD tika uzdots papildsoda – probācijas uzraudzības izpilde. Šādu probācijas klientu skaits pagājušajā gadā pārsniedza 1,5 tūkstošus; kopumā VPD klientu skaits pārsniedza 18 tūkstošus.

VPD darba apjoms palielinājās kopš pagājušā gadā septembrī pieņemtajiem Kriminālprocesa likuma grozījumiem, kas saskaņā ar Direktīvas par nepilngadīgo aizstāvību kriminālprocesā ieviešanu paredz procesos, kuros apsūdzēts nepilngadīgais, prokuroriem un tiesnešiem noteikt par pienākumu izvērtēšanas ziņojuma pieprasīšanu no VPD. Līdz šim tas bija izvēles variants, bet kopš š.g. 1. janvāra tas ir obligāts pienākums. Tas nepalielina VPD funkciju skaitu, bet palielina darba apjomu. Saskaņā ar likumam pievienoto anotāciju tika paredzēts palielināt VPD štatus par 5 amata vietām, un tam piešķirt papildus 165 tūkst. *euro*. Šobrīd 2019. gada budžets nav apstiprināts, bet darba apjoms VPD šajā jomā 2 mēnešu laikā ir pieaudzis par 30 %. Sadarbībā ar TM situācija pagaidām tiek risināta, pārdalot dienesta iekšējos resursus, bet tas rada darbinieku pārslodzes riskus un motivāciju turpināt darbu VPD. Risks jau ir iestājies, ir nepieciešams ilgtermiņa risinājums.

**J.Rancāns** dod vārdu Tieslietu ministrijas valsts sekretāram R.Kronbergam par VPD problēmām.

**R.Kronbergs** informē, ka TM izprot VPD aktualizētās problēmas, tiek strādāts pie to risinājumiem 2020. gada budžetā. VPD darbinieki šobrīd saņem tikai 75 – 80 % no publiskās pārvaldes savas skalas atalgojuma. Ir notikušas sarunas ar dienesta arodbiedrības pārstāvjiem par iespējām palielināt VPD darbinieku algas 2020. gadā par 5 %, kā arī atvaļinājuma pabalsta piešķiršanu 30 % apmērā. Uzskata, ka dienesta prasības nav ambiciozas.

**I.Klementjevs** akcentē VPD darbinieku pienākumu izpildes negatīvo psiholoģisko iespaidu, kā arī šī darba svarīgumu visai sabiedrībai. Interesējas par to, kā paši darbinieki vērtē savu atalgojumu.

**M.Papsujevičs** informē, ka VPD darbinieki savu atalgojumu vērtē negatīvi; tas ir neatbilstošs viņu sniegumam un viņiem izvirzītajām prasībām. VPD darbinieki savos amata pienākumos apmeklē probācijas klientus mājās, arī nakts stundās; pieņem lēmumus, kādus vēl nesen varēja pieņemt tikai tiesa. Kopš 2015. gada policijas kontroli ir aizstājusi probācijas uzraudzība; līdz ar to ir pieaugušas negācijas, kuras tiek vērstas pret VPD darbinieku. 15 gadu laikā VPD ir kļuvis par stabilu sodu izpildes institūciju, kas strādā arī ar vissmagākajām klientu grupām.

**J.Rancāns** jautā par nodomu nepieciešamo finansējumu iestrādāt 2020. gada budžetā.

**M.Papsujevičs** atbild apstiprinoši. Uzsver, ka ir pēdējais brīdis to izpildīt.

**J.Rancāns** dod vārdu J.Ādamsonam.

**J.Ādamsons** atzīmē, ka komisijā jau sen tiek konstatētas VPD un IeVP personāla atalgojuma problēmas, kas vienīgi 2017. gadā, pateicoties komisijas aktīvai rīcībai, rada pozitīvu risinājumu. Uzsver, ka nespēj nobalsot par tādu valsts budžetu, kurā nav ietverta abu valstij svarīgo dienestu izaugsmes tendences.

**J.Rancāns** dod vārdu IeVP pārstāvei.

**T.Trocka** atzīmē, ka IeVP 2019. gada budžets ārēji izskatās ļoti labi, jo pārvalde šogad saņem papildus 5,7 milj. *euro*, kas gan jau ir iztērēts pabalstu izmaksai amatpersonām ar speciālo dienesta pakāpi pēc katriem pieciem nepārtrauktas izdienas gadiem. Ikdienā šīs amatpersonas vidēji saņem ~ 1000 *euro* bruto, kas saskaņā ar Valsts kancelejas pētījuma datiem par to, ka, dzīvojot Rīgā, uz rokas vienam cilvēkam ir nepieciešami 1105 *euro*, turpina veicināt zemāk atalgoto amatpersonu neapmierinātību.

Uzsver, ka bez zemā atalgojuma, problēmas sagādā arī sliktā darba vide, kuru rada 21. gs. prasībām neatbilstošā ēku infrastruktūra. Kaut arī jaunā cietuma būvniecība tiek atlikta, esošo ēku remontam paredzētie līdzekļi neko būtiski neatrisina. Kosmētiskais remonts, kuru iespējams veikt par atvēlētajiem budžeta līdzekļiem – 1 milj. *euro*, neatrisina zaudētu tiesvedību par neatbilstošiem sadzīves apstākļiem problēmas. Informē par Valmieras cietuma rekonstrukciju: uz 100 vietām izmantoti 1,3 milj. *euro*, bet darbi aizņēma 2 gadus.

**I.Klementjevs** interesējas par Eiropas Cilvēktiesību tiesas spriedumu, kad valsts dabūja maksāt ieslodzītajam par to, ka kamerā pietrūka daži platības centimetri. Vai vēl arvien pastāv šādu tiesas spriedumu draudi?

**T.Trocka** atbild, ka tādi draudi nav, jo ieslodzīto skaits samazinās, līdz ar to ir iespēja nodrošināt ieslodzītajam 4 m2 platību.

**K.Ķipēna** piebilst, ka atbilstoši Eiropas prasībām kopš pagājušā gada jau ir nepieciešami 6 m2 uz vienu ieslodzīto, kas nozīmē, ka Latvija šajā jomā atpaliek no Eiropas tendencēm. Atgādina, ka pagājušajā gadā IeVP veica visu cietumu infrastruktūras tehnisko apsekojumu, kā rezultātā tika secināts, ka stāvoklis ir katastrofāls. IeVP šobrīd gatavo ziņojumu valdībai par jauno cietumu. Uzsver, ka jaunais cietums nebūs “kūrorts” cietumniekiem, bet gan visefektīvākais veids drošības risinājumiem, arī droša vide darbiniekiem. Atgādina, ka valdība ir lēmusi jaunā cietuma būvi atlikt, nevis atcelt; būvniecība ir jāpabeidz līdz 2023. gadam. Ministrija veic visas šajā sakarā nepieciešamās procedūras.

**J.Ādamsons** atzīmē, ka Latvijā savulaik bija 15 cietumi, tagad skaits ir samazinājies. Interesējas, kur paliek nauda, kas ietaupīta no cietumu likvidācijas.

**T.Trocka** informē, ka šī nauda paliek TM rīcībā. Komentē situāciju pēc konkrētu cietumu – Daugavgrīvas, Vecumnieku un Šķirotavas likvidācijas. Daugavgrīvas cietuma gadījumā notika apvienošana, ietaupījums bija minimāls. Vecumnieku cietuma likvidācijas rezultātā iegūtie līdzekļi, arī personāls, tika novirzīti atkarīgo centra (200 vietas) uzturēšanai. Likvidējot Šķirotavas cietumu, tika izlīdzināts 2009. gadā krīzes apstākļos realizētais štatu samazinājums. Brasas cietums tiks likvidēts š.g. 1. aprīlī, iegūtie līdzekļi tiks izmantoti atbilstoši infrastruktūras uzlabošanai. T.Trocks uzsver lielo atalgojumiem nepieciešamo līdzekļu dominanti IeVP budžetā.

**K.Ķipēna** atzīmē, ka laika gaitā ir mainījušies sodu izpildes veidi. Agrāk tā bija izolācija, kas prasīja lielus personāla resursus, bet tagad būtiska ir resocializācija, kuras realizācijai ir nepieciešams cits personāla īpatsvars, t.sk., psihologi, sociālie darbinieki.

*J.Ādamsons, K.Ķipēna un M.Papsujevičs diskutē par ministrijas ietvaros iespējamiem personāla un atalgojuma risinājumiem starp VPD un IeVP. Atzīmē arī pozitīvo līdzfinansēšanas pieredzi.*

**Prokuratūrai plānotais finansējums 2019. gadā.**

**J.Rancāns** dod vārdu Latvijas Republikas ģenerālprokuroram Ē.Kalnmeieram.

**Ē.Kalnmeiers** informē, ka 2019. gadā Prokuratūrai budžeta programmā “Prokuratūras iestāžu uzturēšana” tiek plānots finansējums kopsummā 32 076 166 *euro* apmērā:

* 27 611 922 *euro* – izdevumiem atlīdzībai (86,1% no kopējiem izdevumiem);
* 3 836 303 *euro* – preču un pakalpojumu apmaksai (12,0%);
* 627 941 *euro* – kapitālajiem izdevumiem (1,9%).

Salīdzinot ar 2018. gada plānu, plānotais finansējums 2019. gadam palielināts kopsummā par 5 154 715 *euro* (jeb 19,1%). Palielinājums, galvenokārt, saistīts ar to, ka Prokuratūrai tika piešķirts papildu finansējums prokuroru atalgojumam.

Ē.Kalnmeiers informē par galvenajiem prioritārajiem pasākumiem, kuriem 2019. gadam piešķirts papildus finansējums:

* piešķirts papildu finansējums 4 629 918 *euro* apmērā prokuroru atalgojumam saskaņā ar likumu “Grozījumi Valsts un pašvaldību institūciju amatpersonu un darbinieku atlīdzības likumā”;
* palielināts finansējums 202 399 *euro* apmērā 2019. gada prioritārajam pasākumam “Prokuratūras informācijas tehnoloģiju infrastruktūras uzturēšana un nepieciešamā drošības līmeņa nodrošināšana”;
* palielināts finansējums 32 026 *euro* apmērā 2019. gada prioritārajam pasākumam “Materiāltehniskais nodrošinājums Prokuratūrai noteikto funkciju izpildei”;
* palielināts finansējums 51 109 *euro* apmērā 2019. gada prioritārajam pasākumam “Prokuratūras drošības sistēmu un to tehnisko risinājumu atjaunošana Nacionālās drošības koncepcijā izvirzīto Latvijas prioritāšu īstenošanas veicināšanai un normatīvo aktu prasību drošības jautājumos ievērošanai”. Pateicoties papildu piešķirtajam valsts budžeta finansējumam 2017.-2019. gadam, lielā mērā tika nodrošināta likuma „Par valsts noslēpumu” un Ministru kabineta 2004. gada 6. janvāra noteikumu Nr. 21 „Valsts noslēpuma, Ziemeļatlantijas līguma organizācijas, Eiropas Savienības un ārvalstu institūciju klasificētās informācijas aizsardzības noteikumi” prasību izpilde;
* palielināti izdevumi 2018. gadā uzsāktajam prioritārajam pasākumam “Prokuratūras struktūrvienību ēkas Kalpaka bulvārī 6, Rīgā remontdarbi”. Tiek izskatīti arī citi prokuratūras telpu jautājuma risinājumi vairāku gadu periodā;
* budžeta programmā “Eiropas Reģionālās attīstības fonda (ERAF) projektu un pasākumu īstenošana (2014-2020)” tiek plānots papildu finansējums 419 061 *euro* apmērā projekta “Prokuratūras informācijas sistēmas attīstība” īstenošanai.

Ē.Kalnmeiers komentē sarežģīto situāciju saistībā ar IT speciālistu piesaisti prokuratūras darbam, atzīmē atbilstoša atalgojuma nodrošināšanas problēmas, īpaši atsaucoties uz sēdē izskanējušo Valsts kancelejas pētījumu par atalgojumu minimumu Rīgā.

Kopumā Prokuratūrai plānotais budžets 2019. gadam vērtējams pozitīvi, tas ļaus turpināt izvirzīto mērķu realizāciju un prokuratūras funkciju izpildi.

**J.Ādamsons** jautā, kas notiek ar plānoto likumprojektu paketi par sīko noziegumu dekriminalizāciju.

**R.Kronbergs** informē, ka darbs šajā jomā notiek. Likumprojektus Saeimā saņems pavasara sesijas beigās vai rudens sesijas sākumā.

**Ē.Kalnmeiers** piekrīt R.Kronberga informācijai; atzīmē, ka darba grupa strādā, bet vienlaikus ir skeptisks par dažām likumprojektu pantu redakcijām.

*Notiek diskusija par sīko noziegumu dekriminalizācijas likumprojektu paketi, administratīvo sodu piemērošanas iespējām, kā arī Igaunijas un Lietuvas pieredzi šādu jautājumu risināšanā.*

**J.Ādamsons** ierosina uz komisijas sēdi uzaicināt Valsts nekustamo īpašumu (turpmāk – VNĪ) pārstāvjus, lai pārrunātu dažādus jautājumus par valsts iestāžu ēku remontiem, kā arī par remonta apdrošināšanas jautājumiem. Uzskata, ka VNĪ nepilda savu galveno uzdevumu.

**J.Rancāns** piekrīt J.Ādamsona ieteikumam; atzīst, ka ir konstatētas problēmas saistībā ar VNĪ darbību.

*Komisija atbalsta J.Ādamsona ierosinājumu.*

**J.Rancāns** jautā, vai prokuratūra arī 2020. gada budžeta pieprasījuma prioritātēs ietvers izdevumus ēku remonta darbiem.

**Ē.Kalnmeiers** atbild, ka prokuratūra šos izdevumus aktualizē katru gadu. Tas arī atkarīgs arī no iespējamo budžeta prioritāšu skaita.

*Notiek diskusija par procedūru, kā notiek prokuratūras ēku remonti un kā tiek atmaksāti izdevumi par remonta darbiem.*

**A.Latkovskis** jautā, kā virzās I.Rimšēviča lietas izmeklēšana.

**Ē.Kalnmeiers** atbild, ka izmeklēšana notiek raiti, un pārskatāmā nākotnē lieta nonāks tiesā. Ir noteikta ļoti stingra kontrole. Nekomentē sīkāk.

**J.Rancāns** pateicas uzaicinātajām amatpersonām par dalību sēdē.

**2. Dažādi.**

**J.Rancāns** informē komisiju par deputāta M.Kučinska iesniegumu par vēlmi darboties Visaptverošas valsts aizsardzības apakškomisijas sastāvā.

Komisija **nolemj** atbalstīt deputāta M.Kučinska iekļaušanu Aizsardzības, iekšlietu un korupcijas novēršanas komisijas Visaptverošas valsts aizsardzības apakškomisijas sastāvā.

**J.Ādamsons** informē par vēlmi izstāties no Visaptverošas valsts aizsardzības apakškomisijas sastāva, jo apakškomisijas sēžu laiki sakrīt ar Baltijas Asamblejas apakškomisijas sēžu laikiem, kas J.Ādamsonam deputāta darbā ir prioritāra. Labprāt apmeklēs apakškomisijas sēdes, kad tas būs iespējams.

Komisija **nolemj** atbalstīt deputāta J.Ādamsona izstāšanos no Aizsardzības, iekšlietu un korupcijas novēršanas komisijas Visaptverošas valsts aizsardzības apakškomisijas sastāva.

**J.Rancāns** pateicas klātesošajiem par dalību un slēdz sēdi.

Sēde pabeigta plkst.11.45.

Komisijas priekšsēdētājs J.Rancāns

Komisijas priekšsēdētāja biedrs A.Blumbergs

Protokolētāja I.Silabriede